160 सेंटीमीटर की इस मूर्ति को उस समय के प्रचलित सारे आभूषण पहनाये गये हैं। कानों में कुंडल, हाथ में कड़ा, माथे पर मांगटीका, ये सारे आभूषण मौर्य काल के इतिहास की समृद्धि को दर्शाते हैं। उस काल में जो मूर्तियां बनाई जाती थीं वो ‘राउंड ऑफ फिगर’ होती थीं। मतलब आगे के साथ-साथ मूर्ति के पीछे के भाग का भी अंकन किया जाता था। ऐसा इसलिए क्योंकि उस समय मंदिरों का विकास नहीं हुआ था। अगर उस वक्त मंदिरों का विकास हुआ होता तो मूर्ति दीवार से सटाकर रखी जाती और उसके पीछे के भाग को अंकित नहीं किया जाता। मंदिरों का विकास मौर्य काल के 600 साल बाद गुप्त काल में छठी शताब्दी में हुआ था।